P r e d k l a d a c i a   s p r á v a

V zmysle Plánu práce vlády Slovenskej republiky na rok 2002 schváleného uznesením vlády Slovenskej republiky č. 40 zo 16. januára 2002 je ministrovi vnútra Slovenskej republiky uložená v bode 8 úloha na mesiac september predložiť na rokovanie vlády Slovenskej republiky „Iniciatívny návrh vlády Slovenskej republiky na vytvorenie spoločnej centrálnej inštitúcie krajín V4 na prípravu a výcvik policajných dôstojníkov na nasadenie do krízových oblastí v rámci medzinárodných mierových misií". Termín plnenia úlohy bol zmenený do 31.decembra 2002.

Vláda  Slovenskej republiky  dňa 4. decembra 2002 súhlasila s návrhom na zriadenie a vybudovanie jednotky Policajného zboru určenej na pôsobenie v medzinárodných mierových misiách a  operáciách civilného krízového manažmentu v rámci spoločnej európskej bezpečnostnej a obrannej politiky Európskej únie. V materiáli ktorý prerokovala  sú naznačené postupy výberu, prípravy a výcviku policajtov do mierových misií vedených medzinárodnými organizáciami.

Doteraz sa na  prípravu policajtov na vyslanie do mierovej misie vedenej EÚ na území Bosny a Hercegoviny využívali výcvikové zariadenia v Maďarskej republike a vo Švédsku.

Cieľom predkladaného materiálu bolo iniciovať ideu zriadenia spoločného výcvikového centra na prípravu policajtov krajín V4 a tým  realizovať túto činnosť s nižšími nákladmi, ako keď ju bude Slovenská republika realizovať individuálne.
 
Iniciatíva bola prerokovaná na  stretnutí prezidentov Policajných zborov krajín V 4 a Rakúska  ktoré sa uskutočnilo dňa 15. 11. 2002 v Slovenskej republike. Pozitívna reakcia zaznela len zo strany Českej republiky,  ktorá obdobne ako Slovensko nemá na túto činnosť vytvorené podmienky. Zástupcovia ostatných krajín neprejavili vážnejší záujem o realizáciu iniciatívy a preto nie je dôvod, aby sa o iniciatíve rokovalo na vládnej úrovni.

Ministerstvo vnútra Slovenskej republiky bude zabezpečovať prípravu a výcvik policajtov na nasadenie do krízových oblastí v rámci medzinárodných mierových misií  s využitím možností Ozbrojených síl Slovenskej republiky, alebo na základe bilaterálnych dohôd s Maďarskou republikou a Rakúskom.

Vzhľadom na uvedené skutočnosti zanikol dôvod aby vláda Slovenskej republiky rokovala o návrhu na vytvorenie spoločnej centrálnej inštitúcie krajín V4 na prípravu a výcvik policajných dôstojníkov na nasadenie do krízových oblastí v rámci medzinárodných mierových misií,  a preto sa navrhuje v Pláne práce vlády Slovenskej republiky na rok 2002 zrušiť úlohu na mesiac september, pod bodom 8. 

Zrušenie úlohy nebude mať vplyv na verejné financie, na životné prostredie ani na zamestnanosť.